
[bookmark: _GoBack]RAPPORT TAL-KUMMISSJONI LILL-PARLAMENT EWROPEW U LILL-KUNSILL
dwar l-eżerċizzju tad-delega mogħtija lill-Kummissjoni skont ir-Regolament (UE) Nru 649/2012 tal-Parlament Ewropew u tal-Kunsill tal-4 ta’ Lulju 2012 dwar l-esportazzjoni u l-importazzjoni ta’ sustanzi kimiċi perikolużi

1. INTRODUZZJONI U BAŻI ĠURIDIKA
Ir-Regolament (UE) Nru 649/2012[footnoteRef:1] (minn issa ’l quddiem, “ir-Regolament PIC”) jimplimenta l-Konvenzjoni ta’ Rotterdam dwar il-Proċedura ta’ Kunsens Infurmat Minn Qabel għal ċerti kimiċi u pestiċidi perikolużi fil-kummerċ internazzjonali (“il-Konvenzjoni ta’ Rotterdam”), iffirmata fil-11 ta’ Settembru 1998 u approvata, f’isem il-Komunità Ewropea, permezz tad-Deċiżjoni tal-Kunsill 2003/106/KE[footnoteRef:2]. Ir-rekwiżiti u l-proċeduri għall-esportazzjoni u l-importazzjoni ta’ ċerti kimiċi perikolużi, b’mod partikolari dawk li huma soġġetti għall-proċedura ta’ kunsens infurmat minn qabel skont il-Konvenzjoni ta’ Rotterdam, huma stabbiliti fir-Regolament PIC.  [1:  Ir-Regolament (KE) Nru 649/2012 tal-Parlament Ewropew u tal-Kunsill tal-4 ta' Lulju 2012 dwar l-esportazzjoni u l-importazzjoni ta' sustanzi kimiċi perikolużi (ĠU L 201, 27.7.2012, p. 60).]  [2:  Id-Deċiżjoni tal-Kunsill 2003/106/KE tad-19 ta' Diċembru 2002 li tikkonċerna l-approvazzjoni, f'isem il-Komunità Ewropea tal-Konvenzjoni ta' Rotterdam dwar il-Proċedura għall-Kunsens Infurmat bil-Quddiem għal ċerti kemikali u pestiċidi perikolużi fil-kummerċ internazzjonali (ĠU L 63, 6.3.2003, p. 27).] 

L-Artikolu 23(4) tar-Regolament PIC jagħti s-setgħa lill-Kummissjoni li tadotta atti delegati soġġett għall-kundizzjonijiet stabbiliti fl-Artikolu 26 sabiex:
- tinkludi sustanza kimika fil-Partijiet 1 jew 2 tal-Anness I skont il-paragrafu 2 tal-Artikolu 23 wara azzjoni regolatorja finali fil-livell tal-Unjoni, u emendi oħrajn tal-Anness I, inkluż modifiki għall-entrati eżistenti [l-Artikolu 23(4)(a)],
- tinkludi sustanza kimika li hija soġġetta għar-Regolament (KE) Nru 850/2004 tal-Parlament Ewropew u tal-Kunsill tad-29 ta’ April 2004 dwar pollutanti organiċi persistenti[footnoteRef:3] fil-Parti 1 tal-Anness V [l-Artikolu 23(4)(b)], [3:  Ir-Regolament (KE) Nru 850/2004 tal-Parlament Ewropew u tal-Kunsill tad-29 ta’ April 2004 dwar pollutanti organiċi persistenti u li jemenda d-Direttiva 79/117/KEE (ĠU L 158, 30.4.2004, p. 7).] 

- tinkludi sustanza kimika li diġà hija soġġetta għal projbizzjoni ta’ esportazzjoni fil-livell tal-Unjoni fil-Parti 2 tal-Anness V [l-Artikolu 23(4)(c)],
- timmodifika l-entrati eżistenti fl-Anness V [l-Artikolu 23(4)(d)],
- temenda l-Annessi II, III, IV u VI [l-Artikolu 23(4)(e)]. 
Dan ir-rapport qed isir b’konformità mal-obbligu tal-Kummissjoni li hemm stabbilit fl-Artikolu 26(2) tar-Regolament PIC. L-Artikolu 26(2) jirrikjedi li l-Kummissjoni tippreżenta lill-Parlament Ewropew u lill-Kunsill rapport dwar l-eżerċizzju tad-delega mogħtija lill-Kummissjoni permezz tar-Regolament PIC. Ir-rapport għandu jitfassal sa mhux aktar tard minn disa' xhur qabel ma jintemm il-perjodu ta' ħames snin tad-delega, li ilu għaddej mill-1 ta' Marzu 2014. Id-delega tas-setgħa għandha tiġi estiża b'mod taċitu għal perjodi ta' żmien identiċi, sakemm il-Parlament Ewropew jew il-Kunsill ma jopponux għal din l-estensjoni sa mhux aktar tard minn tliet xhur qabel it-tmiem ta' kull perjodu.
2. EŻERĊITAR TAD-DELEGA
Matul il-perjodu kkonċernat minn dan ir-rapport, il-Kummissjoni adottat tliet atti delegati sabiex temenda ċerti elementi mhux essenzjali tar-Regolament PIC. Dawk l-atti delegati ġew adottati abbażi tal-Artikolu 23(4)(a) tar-Regolament PIC li jispeċifika: “Sabiex dan ir-Regolament jiġi adattat għall-progress tekniku, il-Kummissjoni għandha tingħata s-setgħa li tadotta atti delegati skont l-Artikolu 26 rigward l-inklużjoni ta’ sustanza kimika fil-Partijiet 1 jew 2 tal-Anness I skont il-paragrafu 2 tal-Artikolu 23 wara l-azzjoni regolatorja finali fil-livell tal-Unjoni, u l-emendi oħrajn tal-Anness I, inkluż modifiki għall-entrati eżistenti” u abbażi tal-Artikolu 23(4)(b), li jispeċifika: “Sabiex dan ir-Regolament jiġi adattat għall-progress tekniku, il-Kummissjoni għandha tingħata s-setgħa li tadotta atti ddelegati skont l-Artikolu 26 rigward l-inklużjoni ta’ sustanza kimika li hija soġġetta għar-Regolament (KE) Nru 850/2004 tal-Parlament Ewropew u tal-Kunsill tad-29 ta’ April 2004 dwar pollutanti organiċi persistenti fil-Parti 1 tal-Anness V”.
L-atti li ġejjin ġew adottati:
2.1. Ir-Regolament ta’ Delega tal-Kummissjoni (UE) Nru 1078/2014[footnoteRef:4] [4:  Ir-Regolament ta' Delega tal-Kummissjoni (UE) Nru 1078/2014 tas-7 ta' Awwissu 2014 li jemenda l-Anness I tar-Regolament (UE) Nru 649/2012 tal-Parlament Ewropew u tal-Kunsill dwar l-esportazzjoni u l-importazzjoni ta' sustanzi kimiċi perikolużi (ĠU L 297, 15.10.2014, p. 1).] 

Dan l-att legali ġie adottat abbażi tal-Artikolu 23(4)(a) tar-Regolament PIC. L-approċċ segwit fl-att delegat biex jiġi ddeterminat liema sustanzi kimiċi jenħtieġ li jiġu elenkati fl-Anness I u f’liema parti tiegħu, kien soġġett għal diskussjonijiet u konsultazzjonijiet fi ħdan grupp ta’ esperti li kien jikkonsisti minn rappreżentanti tal-awtoritajiet nazzjonali nnominati tal-Istati Membri għar-Regolament PIC, tal-Aġenzija Ewropea għas-Sustanzi Kimiċi, tal-industrija u tas-soċjetà ċivili (minn hawn’ il quddiem, “Grupp ta’ Esperti PIC DNA”) fil-laqgħat tal-11 ta’ Ottubru 2013 u tas-7 ta’ April 2014. Il-grupp ta’ Esperti PIC DNA ġie kkonsultat dwar l-abbozz tar-Regolament Delegat tal-Kummissjoni, li kien disponibbli qabel ma saru l-laqgħat. Il-Kummissjoni adottat l-att delegat fis-7 ta’ Awwissu 2014 u nnotifikat lill-Parlament Ewropew u lill-Kunsill dwaru. Ebda waħda miż-żewġ istituzzjonijiet ma oġġezzjonat għall-att delegat fi ħdan il-perjodu ta' xahrejn previst fl-Artikolu 26(5) tar-Regolament PIC. Ir-Regolament Delegat tal-Kummissjoni (UE) Nru 178/2014 ġie adottat fil-15 ta’ Ottubru 2014 u ġie ppubblikat fl-1 ta’ Diċembru 2014. 
2.2. Regolament ta’ Delega tal-Kummissjoni (UE) 2015/2229[footnoteRef:5] [5:  Ir-Regolament ta' Delega tal-Kummissjoni (UE) Nru 2015/2229 tad-29 ta' Settembru 2015 li jemenda l-Annessi I tar-Regolament (UE) Nru 649/2012 tal-Parlament Ewropew u tal-Kunsill dwar l-esportazzjoni u l-importazzjoni ta’ sustanzi kimiċi perikolużi (ĠU L 317, 3.12.2015, p. 13).] 

Dan l-att legali ġie adottat abbażi tal-Artikolu 23(4)(a) tar-Regolament PIC. L-approċċ segwit f’att delegat biex jiġi ddeterminat liema sustanzi kimiċi jenħtieġ li jiġu elenkati fl-Anness I u f’liema parti tiegħu, kien soġġett għal diskussjonijiet u konsultazzjonijiet fi ħdan il-Grupp ta’ Esperti PIC DNA fil-laqgħat tal-1 ta’ Ottubru 2014 u tal-21 ta’ April 2015. Il-grupp ta’ Esperti PIC DNA ġie kkonsultat dwar l-abbozz tar-Regolament Delegat tal-Kummissjoni, li kien disponibbli qabel ma saru l-laqgħat. Il-Kummissjoni adottat l-att delegat fid-29 ta’ Settembru 2015 u nnotifikatu lill-Parlament Ewropew u lill-Kunsill. Ebda waħda miż-żewġ istituzzjonijiet ma oġġezzjonat għall-att delegat fi ħdan il-perjodu ta' xahrejn previst fl-Artikolu 26(5) tar-Regolament PIC. Ir-Regolament ta' Delega tal-Kummissjoni (UE) Nru 2015/2229 ġie ppublikat fit-3 ta’ Diċembru 2015 u japplika mill-1 ta’ Frar 2016.  
2.3. Ir-Regolament Delegat tal-Kummissjoni (UE) Nru 2018/172[footnoteRef:6] [6:  Ir-Regolament Delegat tal-Kummissjoni (UE) 2018/172 tat-28 ta' Novembru 2017 li jemenda l-Annessi I u V tar-Regolament (UE) Nru 649/2012 tal-Parlament Ewropew u tal-Kunsill dwar l-esportazzjoni u l-importazzjoni ta' sustanzi kimiċi perikolużi (ĠU L 32, 6.2.2018, p. 6).] 

Dan l-att legali ġie adottat abbażi tal-Artikolu 23(4)(a) tar-Regolament PIC u abbażi tal-Artikolu 23(4)(b). L-approċċ segwit fl-att delegat biex jiġi ddeterminat liema sustanzi kimiċi jenħtieġ li jiġu elenkati fl-Anness I u f’liema parti tiegħu, kien soġġett għal diskussjonijiet u konsultazzjonijiet fi ħdan il-Grupp ta’ Esperti PIC DNA fil-laqgħa tas-26 ta’ April 2016. F’dik il-laqgħa tal-grupp ta’ esperti ġie diskuss ukoll l-elenkar ta’ ċerti sustanzi kimiċi fil-Parti tal-Anness V. Il-grupp ta’ Esperti PIC DNA ġie kkonsultat dwar l-abbozz tar-Regolament Delegat tal-Kummissjoni, li kien disponibbli qabel ma saru l-laqgħat. Barra minn hekk, il-Grupp ta’ Esperti PIC DNA ġie kkonsultat bil-miktub wara dik il-laqgħa. Il-Kummissjoni adottat l-att delegat fit-28 ta’ Novembru 2017 u nnotifikat lill-Parlament Ewropew u lill-Kunsill dwaru. Ebda waħda miż-żewġ istituzzjonijiet ma oġġezzjonat għall-att delegat fi ħdan il-perjodu ta' xahrejn previst fl-Artikolu 26(5) tar-Regolament PIC. Ir-Regolament Delegat tal-Kummissjoni (UE) Nru 2018/172 ġie ppublikat fis-6 ta’ Frar 2018 u beda japplika mill-1 ta’ April 2018 .
2.4 Setgħat delegati mhux użati matul il-perjodu ta’ rappurtar
Is-setgħat delegati tar-Regolament PIC għall-adozzjoni ta’ atti delegati skont l-Artikoli 23(4)(c), 23(4)(d) u 23(4)(e) ma ġewx eżerċitati matul il-perjodu ta’ rappurtar peress li ma kienx hemm bidliet fil-liġi tal-Unjoni jew skont il-Konvenzjoni li jeħtieġu dan. Billi dawn il-bidliet jistgħu jseħħu fi kwalunkwe ħin, huwa importanti li l-Kummissjoni jkollha s-setgħa li tadotta atti delegati li jadattaw ir-Regolament PIC għall-progress tekniku f’konformità ma’ dawk il-bidliet. F’dan il-kuntest għandu jiġi nnotat li att delegat ieħor qed jiġi ppreparat bħalissa u li qed juża wkoll l-Artikoli 23(4)(c) u 23(4)(d) bħala bażi ġuridika. 
3. KONKLUŻJONI
Sal-lum il-Kummissjoni eżerċitat is-setgħat delegati previsti fir-Regolament PIC fi tliet okkażjonijiet u skont iż-żewġ bażijiet ġuridiċi msemmija hawn fuq. Il-Kummissjoni hija tal-fehma li s-setgħat delegati mogħtija permezz tal-Artikolu 23(4) għandhom jiġu estiżi awtomatikament, inkluż dawk li jkunu għadhom ma ġewx eżerċitati minħabba li l-bżonn li jiġi adattat ir-Regolament PIC għall-progress tekniku skont l-Artikoli 23(4)(c), 23(4)(d) u 23(4)(e) jista’ jinqala’ fi kwalunkwe ħin. L-implimentazzjoni tar-Regolament PIC qed tavanza u qed iseħħ kemm progress tekniku u kif ukoll xjentifiku. L-iżviluppi fil-liġi tal-Unjoni u dawk skont il-Konvenzjoni hemm bżonn li jiġu riflessi u jeħtieġu adattamenti fl-Annessi tar-Regolament PIC. Għalhekk se jkun hemm bżonn li l-Kummissjoni tadotta atti delegati oħrajn fil-futur sabiex iżżomm il-qafas legali aġġornat.
Il-Kummissjoni tikkonforma mar-rekwiżit tar-rappurtar skont l-Artikolu 26(2) tar-Regolament PIC u tistieden lill-Parlament Ewropew u lill-Kunsill jieħdu nota ta’ dan ir-rapport. 

